'Tuintoere' pas so reg in Derrich Gardner se kraal | Netwerk24
Deur AJ Opperman 17 Mei 2021 14:01
Trouens, as omroeper loop hy 'n lang pad met tuine.
Derrich Gardner Foto: Via
"By (die destydse) Radio Hoëveld het ons 'n tuinprogram met (die bekende tuinboukundige) Keith Kirsten gedoen. Hy het my genooi om naweke in sy kwekery te werk."
Daar was ook lank 'n tuininsetsel op sy program, Brêkfis met Derrich, wat Saterdae op RSG uitgesaai word.
Gardner, wat al dikwels televisieprogramme aangebied het, is genooi om 'n oudisie vir die Via-program af te lê.
"My vorige baas by die SAUK, Aletta Alberts, het my naam aan die produksiespan genoem. Sy het gesê bel vir Derrich en ek het 'n skermtoets gaan doen."
Tuintoere, waarvan sommige episodes nog verfilm word, dek 'n wye spektrum van tuine – van fynbos tot subtropies.
Verskeie van Suid-Afrika se inheemse bome en blomme word in tuine wêreldwyd gebruik.
Tuine in die wieg van die mensdom en die plaas Babylonstoren aan die voet van Simonsberg buite Franschhoek word onder meer in die program besoek.
"Dit verbaas jou nogal as jy hierdie ongelooflike skouspel en ontwerp sommer op jou drumpel vir die eerste keer ontdek. Ons sê nie altyd waar die tuine geleë is nie. Dit is nie noodwendig oop vir die publiek nie. Jy kry die indruk van hoe welgesteld hierdie mense is, maar dis eintlik hul passie.
"Hulle het 'n besonderse liefde vir wat hulle doen. En dis wonderlik om agter die skerms met die kenners te praat. Die kenners sê iets ongelooflik en daarvolgens bou jy jou teks as jy op die toneel met die kamera praat."